Soboňa, Juraj, poslanec NR SR (2018-12-03):
Ďakujem pekne, pani predsedajúca. Ja by som chcel ešte doplniť. Samozrejme, ďakujem za tieto poznatky. Vidím, že sa nestretli s nejakými negatívnymi odozvami. Pán Jurzyca, aj na vašu otázku možno odpoviem v tom mojom príspevku. Vlastne tu sa jedná o to, že aby sa zjednodušila tá byrokracia, ktorá bola v minulosti. Predtým vlastne chodili na kontrolu aj colníci do jednotlivých objektov. Teraz tieto veci budú odpadať a vlastne hlavne tie veľké poľnohospodárske farmy, podniky, bývalé družstvá, tým vlastne odpadá táto administratíva. A ďalšia vec, čo sa týka tých farebných aditív, áno, tak ako ste aj spomenuli, vlastne nebudú sa dávať žiadne farebné aditíva, pretože z tých skúseností, ktoré, som sa aj rozprával s predsedami družstiev a s farmármi, ktorí už poberali túto dávku, túto štátnu pomoc v minulosti, malo to negatívny vplyv aj na tie moderné stroje John Deere a tie, najmodernejšiu techniku, a zanášalo to filtre. A týmto spôsobom vlastne aj preto sa pristúpilo k tomu, že nebudú sa pridávať žiadne tie farebné, farebné aditíva. Ďalej. Vlastne ten objem prác bude vykonávaný ten istý. Vlastne tam sa nejako výrazne, výrazne nezvýši tá spotreba. Akurát, že vlastne ten poľnohospodár na tú dobytčiu jednotku, čo bude dostávať, na tú výmeru, ktorá je vypočítaná Výskumným ústavom ekonomiky a pôdohospodárstva a potravinárstva, ako aj Vysokou školou poľnohospodárskou v Nitre, vlastne oni tie objemy budú robiť prakticky tie isté, budú hospodáriť a farmárčiť na tých výmerách, ktoré budú z predchádzajúceho roku 2018 zo štatistiky. Takže tam nejaký výrazný nárast tej spotreby nafty určite nebude. Akurát, že tieto minerálne oleje alebo teda, ľudovo povedané, nafta budú dotované tou sumou 0,347 eura na jeden liter. Takže toľkoto. A ja hovorím, čo som mal možnosť sa stretnúť a diskutovať, či už s farmármi drobnými, ale aj štatutármi veľkých poľnohospodárskych podnikov, myslím, že táto podpora, táto notifikovaná štátna dotácia, pomoc sa stretne s pozitívnym ohlasom jednak u našich ľudí, právnické a fyzické osoby, ktoré podnikajú v agrorezorte, ale si myslím aj vami, kolegami poslancami, ako som už povedal aj v úvodnom slove, nezávisle na politickom spektre. Je to dlho očakávaná dotácia, tak jak Martin povedal, áno, očakávali to už v 2018., ale som rád, že sa plní to programové vyhlásenie vlády. Aj keď hovorím, prichádza to možno na rozhraní tých volebných období. Takže tým sa zaväzuje, že vlastne je to záväzok aj pre ďalšiu vládu, ktorá by mala pokračovať v tomto nastolenom trende. A tam ešte treba spomenúť, že na tej PPA bude sa musieť vytvoriť, a s tým sa aj počíta v dôvodovej správe,10 pracovných miest, ktoré budú mať na starosti túto činnosť. A vlastne aj v tom rozpočte tých 161 940 ročne budú osobne výdavky na mzdy a odvody pre tých zamestnancov, ktorí budú mať na starosti kontrolu, plnenie, vypisovanie výzvy a celú tú administratívnu agendu, ktorá súvisí s týmto. Viem, že je to menej administratívne náročne a pocítia to aj sami poľnohospodári a farmári, ktorí budú predkladať. A čo sa týka, áno, tých potvrdení, Martin, tiež som sa nad tým zamýšľal a sme to rozoberali. Je prísľub od PPA, je tam viacero tých potvrdení, ktoré musí spĺňať štátna dotácia. Tam ich je ale sedem. Avšak prísľub je taký, že všetky ostatné, už zhruba päť tých potvrdení z daňového, sociálneho, zo zdravotnej poisťovne sa bude dať zistiť elektronicky cez elektronizáciu a z tých siedmich okolo dve, ako je buď tá reštrukturalizácia, alebo potvrdenie, či nie je v konkurze daný subjekt, tie bude musieť dokladovať, ale ostatné už nebudú musieť fyzicky dokladať zo všetkých týchto inštitúcií. To bude uvedené a konkretizované v jednotlivej výzve. Zákon by mal nadobudnúť účinnosť od 1. 3. 2019. V druhom kvartáli 2019 by následné subjekty mali podávať žiadosti a prvé peniaze by sa poľnohospodárskym subjektom mali dostať v treťom kvartáli 2019. Tak je systém nastavený. Takže toľko ešte na objasnenie. (Reakcia z pléna.) Každoročne až do roku 2021. Ďakujem pekne.